钦定古今图书集成/历象汇编/岁功典/第066卷 > 七夕歌 张耒
## 钦定古今图书集成/历象汇编/岁功典/第066卷 > 七夕歌 张耒

“人间一叶梧桐飘，蓐收行令回斗杓。神官召集役灵
鹊，直渡银河云作桥。河东美人天帝子，机杼年年劳
玉指。织成云雾紫真衣，辛苦无欢容不理。帝怜独居
无与娱，河西嫁与牵牛夫。自从嫁后废织纴，绿鬓云
鬟朝夕梳。贪欢不归天帝怒，谪归却踏来时路。但令
一岁一相逢，七月七日河边渡。别长会少知奈何，却
悔从前欢不多。”匆匆万事说不尽，烛龙已驾随羲和。
河边灵官晓催发，令严不管轻离别。空将泪眼湿帝
车，泪痕有尽愁无歇。我言《织女》君勿欢，天地无穷会
相见。犹胜嫦娥不嫁人，夜夜孤眠广寒殿。